Diari Oficial de la Generalitat Valenciana


Sumari del DOGV 209, del 06-12-1984 (1984/803642)

ORDRE de 23 de novembre de 1984, de la Conselleria de Cultura, Educació i Ciència, per la qual s'aproven les bases i es convoca la concessió d'ajudes al doblatge de pel.lícules en valencià per a l'any 1985.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   209

Data del DOGV
:   06-12-1984

Secció del DOGV
:   ALTRES DISPOSICIONS

Número del document
:   1984/803642


Data del document
:   23-11-1984

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 23 de novembre de 1984, de la Conselleria de Cultura, Educació i Ciència, per la qual s'aproven les bases i es convoca la concessió d'ajudes al doblatge de pel.lícules en valencià per a l'any 1985.  
Per tal de fomentar el desenrotllament del cinema autòcton i procurar la recuperació del valencià, d'acord amb els articles 2.n i 7.é4 de la Llei Orgànica 5/1982, de l'1 de juliol, per la qual s'aprova l'Estatut d'Autonomia de la Comunitat Valenciana i els articles l.r2. a) i b), 25.é 3, 30 e i 33 e de la Llei 4/1983 de la Generalitat Valenciana, d'Us i Ensenyament del Valencià, que garanteixen el suport de la Generalitat Valenciana a totes les manifestacions culturals i artístiques que es facen en valencià.   
En ús de les atribucions que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià.   
DISPOSE:   
Article únic  
Es convoca la concessió d'ajudes al doblatge de pel·lícules en valencià i s'aproven les bases per les quals es regeix, que s'inclouen com a annex en aquesta Ordre, per a l'any 1985.   
València, a 23 de novembre de 1984.   
El Conseller de Cultura, Educació i Ciència,  
CEBRIA CISCAR I CASABAN   
ANNEX  
BASES PER A LA CONCESSIÓ D'AJUDES PER AL DOBLATGE DE PEL·LICULES EN VALÈNCIA PER A 1985  
1. Modalitat d 'ajuda  
Es concediran les modalitats d'ajuda següents:   
a) Quatre ajudes de 1.500.000 ptas. com a màxim per al doblatge de tants altres llarg-metratges en valencià.   
b) Quatre ajudes de 300.000 ptas. com a màxim per al doblatge de tants altres curt-metratges de ficció en valència.  
c) Quatre ajudes de 75.000 ptas. com a màxim per al doblatge d'altres tants films de caràcter documental, científic, pedagògic, d'interés turístic o semblants.  
2. Requisits per a la concessió d'ajudes   
Podran optar a aquestes ajudes:   
a) Les pel·lícules realitzades en la Comunitat Valenciana.   
b) Les produccions de realitzadors valencians.   
c) Les pel·lícules que tracten d'algun tema d'interés per a la Comunitat Valenciana.   
3. Supòsits exclosos  
Els films produïts per entitats públiques o els que, amb anterioritat hauran rebut d'altres subvencions de qualsevol organisme oficial per a aquest fi específic.   
4. Sol·licituds  
a) El termini de presentació de sol·licituds començarà a partir del l'1 de gener de 1985 i terminarà el dia 31 de març següent.   
b) Les sol·licituds, que hauran de formalitzar-se segons el model que es facilitarà als Serveis Territorials de Cultura, hauran d'anar acompanyades d'un guió de la pel·lícula per al doblatge de la qual al valencià se sol·licita l'ajuda, i un pressupost detallat de les despeses de doblatge subscrit per la persona o entitat responsable de la realització d'aquest. També s'hi hauran d'indicar les subvencions que s'han sol·licitat en altres Institucions i Organismes.   
c) Les sol·licituds s'hauran de presentar als Serveis Territorials de Cultura, i també es poden remetre per qualsevol dels procediments establerts a l'article 66 de la Llei de Procediment Administratiu.   
d) Si la sol·licitud no reunia les dades exigides o hi faltava documentació complementària, es requerirà a l'interessat perquè en el termini de deu dies n'esmene els defectes, amb apercebiment de l'arxiu de la seua sol·licitud, en cos contrari.   
e) Els Serveis Territorials de Cultura, informaran les sol·licituds d'ajuda, remetent-les a la corresponent Direcció General la qual, amb instrucció del corresponent expedient, elevarà les propostes degudament informades al Conseller de Cultura, Educació i Ciència.   
5. Resolució de les sol·licituds d'ajuda  
El Conseller de Cultura, Educació i Ciència, nomenarà una Comissió de persones de reconeguda solvència en el camp de la cinematografia, de la qual formaran part, sota la presidència d'aquest, el Director General de Cultura que hi actuarà com a Vice-president i el Cap del Servei de Música, Teatre i Cinematografia, que hi actuarà com a Secretari, la qual examinarà les sol·licituds i documentació remeses, resolent la concessió de les ajudes convocades abans del 30 de juny de 1985.   
6. Obligacions dels beneficiaris  
Els beneficiaris de les ajudes al doblatge de pel·lícules en valencià, estaran obligats a:   
a) Comunicar qualsevol eventualitat en el desenrotllament del projecte presentat.   
b) Entregar un justificant de la despesa per a la qual es concedí l'ajuda segons que estableix la legislació vigent.   
c) Retornar l'import de l'ajuda rebuda si la despesa no es produeix per qualsevol imprevist, quan es comprova una modificació substancial dels fins en funció dels quals es concedí l'ajuda, o quan per percepció d'altres subvencions es cabria l'import total de la despesa.   
d) Els beneficiaris hauran de fer figurar en la publicitat de la pel·lícula i en tota la documentació gràfica o escrita que hauran elaborat, per desenrotllar-la, el patrocini de la Conselleria de Cultura, Educació i Ciència de la Generalitat Valenciana.